Document ID: /roh_data/filtered/fineweb-2-filterrobots_roh.jsonl.gz/806

Questa contribuziun stuevan els pajar dapi il 2010. Uss, en la situaziun economica difficila, vul la vischnanca dar sustegn e surpiglia perquai questas contribuziuns che van a favur dal turissem. I sa tracta da radund 120'000 francs.
Basegn d'agir
Il midament vegn beneventà dals pertutgads. «Quant che quai porta è dentant l’autra dumonda», di Jürg Wintsch che maina dapi 20 onn l’hotel Schweizerhaus a Malögia. Per el vul quai dir ch’el spargna radund 4‘500 francs l’onn – «ein Tropfen auf den heissen Stein» saja quai, uschia Wintsch. In cumenzament che tanscha tenor el dentant betg. La vischnanca haja sentì ch'ins stoppia far insatge e quai saja gia fitg positiv.
In bel regal che la vischnanca fa.
Per la presidenta communala da la Bregaglia, Anna Giacometti è clar: mintga sustegn finanzial è gia in bel regal che la vischnanca fa a quels che profitan dal midament da la lescha. I duess esser in signal che la vischnanca vesa che la situaziun è difficila, i saja dentant betg la lezia da la vischnanca da gidar a l’infinit. Questa mesira po esser in emprim pass per chattar soluziuns e vala uschè ditg che la vischnanca stat finanzialmain bain.